b"\n_START_ARTICLE_\nRaketinis kateris\n_START_PARAGRAPH_\nRaketinis kateris (angl. missile boat; rus. \xd1\x80\xd0\xb0\xd0\xba\xd0\xb5\xd1\x82\xd0\xbd\xd1\x8b\xd0\xb9 \xd0\xba\xd0\xb0\xd1\x82\xd0\xb5\xd1\x80)\xc2\xa0\xe2\x80\x93 greitaeigis kateris, kurio pagrindinis ginklas yra valdomos prie\xc5\xa1laivin\xc4\x97s raketos (valdomos nusitaikan\xc4\x8di\xc5\xb3j\xc5\xb3 galvu\xc4\x8di\xc5\xb3 ar nuotolinio nutaikymo sistem\xc5\xb3).\n_START_SECTION_\nAtsiradimo istorija\n_START_PARAGRAPH_\nManoma, kad pirmoji valstyb\xc4\x97, \xc4\x97musi kurti raketinius katerius, buvo TSRS. Pirmasis raketinis kateris \xc4\xaf ginkluot\xc4\x99 buvo priimtas 1960\xc2\xa0m. Tai buvo projekto 183R Komar manevringi, greiti kateriai, ginkluoti 2 raketomis._NEWLINE__NEWLINE_Antrasis raketini\xc5\xb3 kateri\xc5\xb3 projektas buvo projektas 205 (NATO kodas Osa), kurio kateriai buvo ginkluoti 4 raketomis P-15 Termit._NEWLINE_Antroji \xc5\xa1alis, suk\xc5\xabrusi savus raketinius katerius buvo Izraelis. Jo kateriai buvo sukonstruoti perdirbant vokie\xc4\x8di\xc5\xb3 Jaguar klas\xc4\x97s torpedinio katerio projekt\xc4\x85. \xc5\xa0ie kateriai buvo statomi Pranc\xc5\xabzijoje, o raketin\xc4\x97 ginkluot\xc4\x97 buvo Izraelio gamybos. Tai buvo Sa\xe2\x80\x99ar 3 klas\xc4\x97s raketiniai kateriai, \xc4\xaf laivyno sud\xc4\x97t\xc4\xaf \xc4\xaftraukti 1967\xe2\x80\x931968\xc2\xa0m.\n_START_SECTION_\nPirmas kovinis panaudojimas\n_START_PARAGRAPH_\n1967\xc2\xa0m. spalio 21 d. Izraelio 1710 t talpos eskadrin\xc4\xaf mininink\xc4\x85 \xe2\x80\x9eEilat\xe2\x80\x9c paskandino trys P-15 raketos, paleistos i\xc5\xa1 Egipto Komar klas\xc4\x97s raketini\xc5\xb3 kateri\xc5\xb3. Raketas paleisti asmeni\xc5\xa1kai \xc4\xafsak\xc4\x97 Egipto prezidentas Gamalis Naseras (Gamal Abdel Nasser), tai buvo atsakas \xc4\xaf tai, kad trimis m\xc4\x97nesiais anks\xc4\x8diau Izraelio eskadrinis minininkas ir du torpediniai kateriai sunaikino du Egipto torpedinius katerius. Tai buvo pirmas kartas, kai buvo panaudotos raketini\xc5\xb3 kateri\xc5\xb3 paleistos prie\xc5\xa1laivin\xc4\x97s raketos. Jis parod\xc4\x97, kad raketiniai kateriai yra veiksminga karo priemon\xc4\x97. Nema\xc5\xbeai \xc5\xa1ali\xc5\xb3 \xc4\x97m\xc4\x97si kurti savus raketinius katerius ir savas prie\xc5\xa1laivines raketas.\n_START_SECTION_\nTaktika\n_START_PARAGRAPH_\nJau pirmas raketini\xc5\xb3 kateri\xc5\xb3 panaudojimas parod\xc4\x97, kad \xc5\xa1is naujas ginklas rimtai kei\xc4\x8dia taktikos j\xc5\xabr\xc5\xb3 kare samprat\xc4\x85. Tradiciniai artileriniai m\xc5\xab\xc5\xa1iai, b\xc5\xabdingi ankstesniems laikams, buvo pakirsti karo aviacijos galimybi\xc5\xb3, o prie\xc5\xa1laivin\xc4\x97s raketos juos visi\xc5\xa1kai pribaig\xc4\x97._NEWLINE_Raketas ne\xc5\xa1an\xc4\x8di\xc5\xb3 laiv\xc5\xb3 puolamasis potencialas daug didesnis u\xc5\xbe ginam\xc4\x85j\xc4\xaf, i\xc5\xa1gyventi gavus atsakom\xc4\x85j\xc4\xaf sm\xc5\xabg\xc4\xaf labai sunku. J\xc5\xabr\xc5\xb3 m\xc5\xab\xc5\xa1is kaip prie\xc5\xa1o ap\xc5\xa1audymas ir gynimasis nuo jo ap\xc5\xa1audymo pasidar\xc4\x97 pernelyg rizikingas, m\xc5\xab\xc5\xa1i\xc5\xb3 \xc4\x97m\xc4\x97 vengti. M\xc5\xab\xc5\xa1\xc4\xaf pakeit\xc4\x97 tolimas sm\xc5\xabgis\xc2\xa0\xe2\x80\x93 ginklo panaudojimas ne\xc4\xafeinant \xc4\xaf zon\xc4\x85, kuri\xc4\x85 geba ap\xc5\xa1audyti prie\xc5\xa1as._NEWLINE__NEWLINE_Pvz., eskadrin\xc4\xaf mininink\xc4\x85 Eilat Egipto raketiniai kateriai paskandino net nei\xc5\xa1plauk\xc4\x99 i\xc5\xa1 Aleksandrijos uosto._NEWLINE_Apytiksliai vienodo paj\xc4\x97gumo prie\xc5\xa1inink\xc5\xb3 (raketini\xc5\xb3 kateri\xc5\xb3 ar kit\xc5\xb3 raketini\xc5\xb3 laiv\xc5\xb3) susid\xc5\xabrimai pasidar\xc4\x97 neb\xc5\xabdingi. Susid\xc5\xabrimui nutikus prana\xc5\xa1um\xc4\x85 \xc4\xafgauna ta pus\xc4\x97, kuri pirmoji aptinka prie\xc5\xa1inink\xc4\x85 ir paleid\xc5\xbeia raketas._NEWLINE__NEWLINE_Pasidar\xc4\x97 tipi\xc5\xa1ki skirting\xc5\xb3 paj\xc4\x97g\xc5\xb3 susid\xc5\xabrimai\xc2\xa0\xe2\x80\x93 min\xc5\xb3 traleriai su transportais, aviacija su kateriais ir t. t._NEWLINE_Pasirod\xc5\xbeius elektronin\xc4\x97s kovos priemon\xc4\x97ms raketini\xc5\xb3 kateri\xc5\xb3 naudojimo taktika buvo tam pritaikyta. Vokietijos, Izraelio ir kt. \xc5\xa1ali\xc5\xb3 raketiniai kateriai d\xc4\x97l savo elektronin\xc4\x97s kovos priemoni\xc5\xb3 efektyvumo tinka smogti ne tik pirm\xc4\x85j\xc4\xaf, bet ir atsakom\xc4\x85j\xc4\xaf sm\xc5\xabg\xc4\xaf. Tai paliudijo j\xc5\xabr\xc5\xb3 m\xc5\xab\xc5\xa1is prie Latakijos._NEWLINE_TSRS raketini\xc5\xb3 kateri\xc5\xb3 taktika numat\xc4\x97 siekti nelaukto ir masinio kateri\xc5\xb3 panaudojimo\xc2\xa0\xe2\x80\x93 taip buvo tikimasi prie\xc5\xa1ininko prie\xc5\xa1raketin\xc4\x99 gynyb\xc4\x85 prisotinti taikiniais, kad \xc5\xa1i nebepaj\xc4\x97gt\xc5\xb3 visus sunaikinti._NEWLINE_Tipi\xc5\xa1kame scenarijuje kateriai ir ma\xc5\xbeieji raketiniai laivai atakuoja pakran\xc4\x8di\xc5\xb3 konvoj\xc5\xb3 j\xc4\x97gomis iki brigados. Suart\xc4\x97jimo stadijoje brigada, naudodama maskuot\xc4\x97s priemones, lygiagre\xc4\x8diomis divizion\xc5\xb3 kolonomis juda palei krant\xc4\x85 ar \xc5\xa1cheruose. Rikiuot\xc4\x97 sudaroma taip, kad laivai, turintys did\xc5\xbeiausio nuotolio raketas (paprastai\xc2\xa0\xe2\x80\x93 ma\xc5\xbeieji raketiniai laivai), b\xc5\xabt\xc5\xb3 labiausiai nutol\xc4\x99 nuo prie\xc5\xa1ininko. Pagal brigados vado signal\xc4\x85 kolonos staiga pasuka \xc4\xaf prie\xc5\xa1inink\xc4\x85 ir maksimaliu grei\xc4\x8diu plaukia, kol priart\xc4\x97ja iki nuotolio, tinkamo raket\xc5\xb3 paleidimui. Raketos paleid\xc5\xbeiamos salv\xc4\x97mis, taip, kad visos raketos prie\xc5\xa1inink\xc4\x85 pasiekt\xc5\xb3 vienu metu.\n_START_SECTION_\nRaketini\xc5\xb3 kateri\xc5\xb3 raida\n_START_PARAGRAPH_\n\xc5\xa0iuolaikiniai raketiniai kateriai teb\xc4\x97ra nedidel\xc4\x97s vandentalpos (100\xe2\x80\x93500 t), i\xc5\xa1vysto didel\xc4\xaf greit\xc4\xaf (30-50 mazg\xc5\xb3). Tipi\xc5\xa1ka ginkluot\xc4\x97\xc2\xa0\xe2\x80\x93 4 prie\xc5\xa1laivini\xc5\xb3 raket\xc5\xb3 konteineriai ir ma\xc5\xbeo kalibro patrankos (20-40 mm)._NEWLINE__NEWLINE_Raketiniai kateriai da\xc5\xbeniausiai b\xc5\xabna glisuojantys, re\xc4\x8diau\xc2\xa0\xe2\x80\x93 su povandeniniai sparnais, dar re\xc4\x8diau\xc2\xa0\xe2\x80\x93 su oro pagalve ar ekranoplanai._NEWLINE_Egzistuoja tendencija didinti vandentalp\xc4\x85 ir stiprinti ginkluot\xc4\x99 bei gynybos priemones. B\xc5\xabna raketini\xc5\xb3 kateri\xc5\xb3, kurie yra tarpiniai su korvet\xc4\x97mis ar ma\xc5\xbeaisiais raketiniais laivais (pvz., Izraelio Sa\xe2\x80\x99ar 5)._NEWLINE_Siekiant sutaupyti i\xc5\xa1laikant ir eksploatuojant raketinius katerius prie\xc5\xa1laivini\xc5\xb3 raket\xc5\xb3 leidimo \xc4\xafrenginius visi\xc5\xa1kai ar dalinai nuima ir saugo krante, o raketinius katerius perdaro \xc4\xaf patrulinius._NEWLINE_NATO klasifikacijoje puolamieji greitaeigiai kateriai, ginkluoti tiek raketomis, tiek torpedomis, sujungti \xc4\xaf bendr\xc4\x85 tip\xc4\x85 Fast Attack Craft ('greitaeigiai puolamieji kateriai').\n_START_SECTION_\nPaplitimas\n_START_PARAGRAPH_\nD\xc4\x97l didel\xc4\x97s smogiamosios galios ir ma\xc5\xbeos kainos raketiniai kateriai yra patraukl\xc5\xabs, ypa\xc4\x8d nedideli\xc5\xb3 \xc5\xa1ali\xc5\xb3 laivynams. 2008\xc2\xa0m. raketini\xc5\xb3 kateri\xc5\xb3 ar raketini\xc5\xb3 korve\xc4\x8di\xc5\xb3 tur\xc4\x97jo 69 pasaulio valstyb\xc4\x97s, j\xc5\xb3 tarpe\xc2\xa0\xe2\x80\x93 visos Artim\xc5\xb3j\xc5\xb3 Ryt\xc5\xb3. 19 i\xc5\xa1 \xc5\xa1i\xc5\xb3 valstybi\xc5\xb3 savo laivyne turi ma\xc5\xbeiau kaip 10 kovini\xc5\xb3 laiv\xc5\xb3 \xc4\xafskaitant ir katerius. Tiksliai sukai\xc4\x8diuoti raketinius katerius sunku d\xc4\x97l j\xc5\xb3 da\xc5\xbeno pertvarkymo bei laiv\xc5\xb3 nacionalioni\xc5\xb3 klasifikacij\xc5\xb3 ypatum\xc5\xb3. Manoma, kad j\xc5\xb3 yra apie 450\xc3\xb7520._NEWLINE_Daugelis raketini\xc5\xb3 kateri\xc5\xb3 yra importiniai, nes juos stato tik kelios valstyb\xc4\x97s\xc2\xa0\xe2\x80\x93 Izraelis, Vokietija, Rusija, \xc5\xa0vedija, Kinija Italija, D. Britanija. Arba \xc5\xa1ios valstyb\xc4\x97s parduoda licencijas raketini\xc5\xb3 kateri\xc5\xb3 statymui vietoje. Japonija stato patobulint\xc4\x85 itali\xc5\xa1k\xc5\xb3 Sparviero klas\xc4\x97s raketini\xc5\xb3 kateri\xc5\xb3 versij\xc4\x85._NEWLINE_JAV apsiribojo pasta\xc4\x8dius 6 Pegas klas\xc4\x97s raketinius katerius , kurie nuo 1993\xc2\xa0m. yra rezerve."